Author: Ľubica Kontrová
Last saved by: Gálová Kristína
Company: MZ SR

Predkladacia správa

Ministerstvo zdravotníctva Slovenskej republiky predkladá návrh zákona, ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov na základe Plánu legislatívnych úloh vlády Slovenskej republiky rok 2013, na základe uznesenia vlády SR č. 386 zo dňa 8. 6. 2011 a na základe uznesenia vlády SR č. 279 zo dňa 18. 4. 2011.
Predmetom úpravy je transpozícia smerníc, ako aj riešenie viacerých aplikačných problémov vyplývajúcich z praxe. Ustanovenia o poskytovaní ošetrovateľskej  starostlivosti uhrádzanej zo zdrojov verejného zdravotného poistenia v zariadeniach sociálnych služieb a zariadeniach sociálnoprávnej ochrany detí a sociálnej kurately boli vypracované v spolupráci s Ministerstvom práce, sociálnych vecí a rodiny Slovenskej republiky.
	Definujú sa konkrétne ambulancie špecializovanej ambulantnej zdravotnej starostlivosti, ustanovuje sa povinnosť zdravotníckemu pracovníkovi podrobiť sa opakovanému posúdeniu zdravotnej spôsobilosti na základe podnetu. 
Dopĺňajú sa povinnosti vzdelávacej ustanovizne. Navrhuje sa zrušenie osvedčenia o akreditácii vzdelávacej ustanovizni, ktorá umožní zdravotníckemu pracovníkovi vykonať záverečnú skúšku bez absolvovania príslušného vzdelávania.  
Upravuje sa, že komora vedie register a priebežne ho aktualizuje na základe oznámenia zdravotníckych pracovníkov. Poplatok za priebežnú aktualizáciu registra nahrádza poplatkom za vedenie registra, ktorý sa oproti doterajšej úprave stanovuje na maximálnu výšku ročného poplatku najviac do 5 eur, čo je navýšenie o 25%.  
Upravujú sa nové povinnosti poskytovateľov zdravotnej starostlivosti. 
Upravuje sa doba vykonávania preventívnej prehliadky u novorodenca po jeho prepustení z ústavnej zdravotnej starostlivosti. 
Dopĺňa sa úprava dočasnej pracovnej neschopnosti bezprostredne súvisiaca s poskytovaním zdravotnej starostlivosti osobe, ktorej zdravotný stav vyžaduje dočasnú pracovnú neschopnosť. 
Návrhom zákona sa vytvárajú podmienky na automatické uznávanie dokladov o špecializácií lekárov a zubných lekárov vyplývajúcich zo smernice Európskeho parlamentu a Rady 2005/36/ES o uznávaní odborných kvalifikácií  v znení smernice Rady 2013/25/EÚ z 13. mája 2013, ktorou sa z dôvodu pristúpenia Chorvátskej republiky upravujú určité smernice v oblasti práva usadiť sa a slobody poskytovať služby, ako aj z ďalších právnych aktov Európskej únie meniacich a dopĺňajúcich prílohu V smernice Európskeho parlamentu  a Rady 2005/36/ES o uznávaní odborných kvalifikácií.
Navrhuje, aby zo zdrojov verejného zdravotného poistenia bolo možné v zariadeniach sociálnych služieb a v zriadeniach sociálnoprávnej ochrany detí a sociálnej kurately uhrádzať tie zdravotné výkony, ktoré konkrétne určuje zákon a len na základe ordinácie lekára všeobecnej zdravotnej starostlivosti. Súčasne sa pre zdravotnú poisťovňu umožňuje výkon kontrolnej činnosti v týchto zariadeniach sociálnych služieb, ktorým uhrádza úhradu za poskytnuté zdravotné výkony ošetrovateľskej starostlivosti. Taktiež sa upravuje, že dohľad nad správnym poskytovaním ošetrovateľskej starostlivosti v zariadeniach sociálnych služieb bude vykonávať Úrad pre dohľad nad zdravotnou starostlivosťou. 
Do zákona sa transponuje vykonávacia smernica Komisie 2012/25/EÚ z 9. októbra 2012, ktorou sa stanovujú informačné postupy na výmenu ľudských orgánov určených na transplantáciu medzi členskými štátmi. Cieľom úpravy je ustanoviť procesné pravidlá pre výmenu informácií o charakteristike orgánu a charakteristike darcu,  informácií potrebných na zabezpečenie vysledovateľnosti orgánu a hlásení závažnej nežiaducej reakcie a závažnej nežiaducej udalosti. 
		Precizuje sa zoznam prioritných chorôb s vzhľadom na zákon č. 576/2004 Z. z., ktorým sa zmenil zoznam chorôb podľa Medzinárodnej klasifikácie chorôb.
Návrh zákona je v súlade s Ústavou Slovenskej republiky, so zákonmi ako aj s medzinárodnými zmluvami, ktorými je Slovenská republika viazaná a právnymi predpismi Európskej únie.
Nie je dôvod nesprístupňovania návrhu zákona. Návrh zákona nie je predmetom vnútrokomunitárneho pripomienkového konania.
Dátum účinnosti sa navrhuje s prihliadnutím na predpokladanú dĺžku legislatívneho procesu  a dĺžku legisvakancie zákona.  
Vplyv návrhu zákona je uvedený v doložke vybraných vplyvov. 
Návrh zákona bol predmetom medzirezortného pripomienkového konania v dňoch 10. 12. 2013 – 3. 1. 2014. 
K návrhu zákona uplatnila hromadnú pripomienku verejnosť, ktorá požadovala vypustenie úpravy oznamovania príslušnému úradu práce, sociálnych vecí a rodiny opustenie zdravotníckeho zariadenia matkou po pôrode bez dieťaťa alebo s dieťaťom bez súhlasu poskytovateľa, ak nejde o ženu, ktorá písomne požiadala o utajenie svojej osoby v súvislosti s pôrodom. Uvedenú pripomienku nebolo možné akceptovať vzhľadom na to, že v súčasnosti platný zákon č. 383/2013 Z. z. o príspevku pri narodení dieťaťa a príspevku na viac súčasne narodených detí a o zmene a doplnení niektorých zákonov viaže nárok na príspevok pri narodení dieťaťa na prepustenie matky z ústavného zdravotníckeho zariadenia so súhlasom poskytovateľa zdravotnej starostlivosti a ďalej z dôvodu riešenia situácie, keď matka opustí zdravotnícke zariadenie bez dieťaťa a pre dieťa sa nevráti, kedy je potrebné spolupracovať s orgánmi sociálnoprávnej ochrany detí a sociálnej kurately. Zástupkyne verejnosti na vypustení ustanovenia trvali. 
Povinne pripomienkujúce subjekty, s ktorými sa nepodarilo rozpor odstrániť, sú uvedené vo vyhlásení predkladateľa. Vyhodnotenie pripomienok uplatnených v rámci medzirezortného pripomienkového konania je súčasťou predloženého materiálu.